# Happy Tree Friends

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

Happy Tree Friends
ז'אנר | קומדיה, אנימציה
אורך פרק | 1-3 דקות
יוצרים | רוד מונטיג'ו וקן נאבארו
שחקנים | ???
ארץ מקור | ארצות הברית
רשת שידור | MTV ,G4
תקופת שידור מקורית | 2001 – כיום
מספר עונות |
מספר פרקים | ~60

Happy Tree Friends (בתרגום מאנגלית: "חבורת העץ השמחה") היא סדרת אנימציה מבוססת פלאש מבית היוצר של "מונדו מיני שואוס". הסדרה, אשר החלה את דרכה באופן בלעדי באינטרנט צברה קהל מעריצים גדול ופילסה את דרכה אל הטלוויזיה, בעיקר בערוצים המיועדים לנוער ואנשים צעירים. מידי חודש יוצא לאור פרק חדש באתר הרשמי. הסידרה נושאת אופי אלים ובמהלכה מוצג לא אחת דם ואנימציות של פציעות קשות.

## [עריכה] על התוכנית

באתר התוכנית, היא מוגדרת כסדרה המיועדת למבוגרים בלבד אם כי לא ברור עד כמה היא אכן כזו. התוכנית מציגה דמויות של חיות צבעוניות וחמודות להפליא הנקלעות לסיטואציות אלימות במיוחד. יש המשווים את האלימות בתוכנית לקטעי המוות של קני מק'ורמיק מהסדרה סאות' פארק. הניגוד הכה בולט בין האופן החמוד בו הדמויות מצוירות, המזכיר את סדרת ההנפשה לילדים, "דובוני אכפת לי" ובין האלימות הגרוטסקית בסדרה, יוצר אפקט של הומור שחור בוטה במיוחד. בנוסף, התוכנית היא מתוכניות ההנפשה המבוססות-פלאש הראשונות אשר פרצו את מחסום האינטרנט אל עבר הטלוויזיה.

### [עריכה] פורמט

פרק ממוצע של Happy Tree Friends אורך כ 1-3 דקות. בפתיחה מופיע הלוגו של התוכנית מעוטר בדמויות המופיעות בו. בדרך כלל מופיעות בין 1-5 דמויות בכל פרק, אך עם זאת ישנם פרקים ארוכים יותר בזמן ורבים יותר בדמויות. הפרק מתחיל בסיטואציה יומיומית מחיי הדמויות: כיסוח הדשא, קניית גלידה, ארוחה משפחתית וכו' אלא שלפתע בעקבות טעות, חוסר מזל או הפרעה נפשית של אחת הדמויות מתחילה מערבולת של אלימות, דם, איברים פנימיים ומוות. בפרקים, הדמויות כמעט ולא מדברות והקולות המופקים מהם מסתכמים בקריאות שמחה, תמיהה, כעס וצרחות פחד ואימה. הפרק מסתיים בלוגו התוכנית אשר בצידו רשום מוסר השכל הקשור באופן אירוני או באנדרסטייטמנט לאירועים אשר קרו באותו פרק, לדוגמה: "לא לשכוח להוציא שעווה מהאזניים" או "על דשא רטוב מסוכן ללכת". הדמויות אף פעם לא מתות לנצח וחוזרות לחיים בפרק הבא בו הם יופיעו.

### [עריכה] האלימות וההומור בתוכנית

לאמפי מנסה לבצע קסם על קאדלס - ונכשל

התוכנית מציגה רמת אלימות גרפית גבוהה מאוד שלא נהוגה בהנפשה הומוריסטית (ז'אנר ההאנימה שגם הוא אלים לעיתים, איננו משתייך לז'אנר הנפשה הומוריסטית). ככל הנראה הושפעו יוצרי הסדרה באופן משמעותי מהלוני טונס, אלא שהאלימות הבוטה נלקחה מספר צעדים קדימה - גם רמת האלימות גברה וגם מושאי האלימות התרחבו - היוצרים אינם חוששים מלהתעלל בדמויות המשתייכות למגזרים שהתעללות בהם נחשבת לא תקינה פוליטית במיוחד כ- נכים, הלומי קרב, מפגרים שכלית לצד הדמויות הרגילות. ההומור שהתוכנית מציגה משתלב היטב עם המגמה המזוהה עם הקומדיה בשנות ה-2000 המוקדמות: בעוד שבשנות ה-90 נזהרו סטאנדפיסטים וקומדיות לצחוק על נושאים הנחשבו מוקשים בכל הקשור לתקינות פוליטית, בשנות ה-2000 הם לא חוששים יותר מלצחוק על אף אחד. בישראל ניתן למצוא צורה זו של הומור הצוחק על כל הקבוצות באוכלוסייה (אם כי בצורה אלימה בהרבה פחות) בסדרת ההנפשה הסאטירית מ.ק. 22.

## [עריכה] דמויות

בעשרות פרקיה של הסדרה הופיעו כ-20 דמויות שונות. ניתן לחלקם ל3 קבוצות של ארכי-טיפוסים: דמויות נורמליות, דמויות בעלות נכות גופנית ודמויות בעלות נכות נפשית. באופן מעט מפתיע, הדמויות הנורמליות נוטות כמעט תמיד למות ואילו הדמויות בעלות הנכות נוטות לשרוד (לפחות באחוזים גבוהים יותר מהנורמליות), זאת למרות, שהאחרונות הן בדרך כלל הגורם למותם של הראשונות. באופן עוד יותר מוזר, הדמות החכמה ביותר בסדרה, סניפלס, תמות בכל פרק בו היא תשתתף, בעוד הדמות הטיפשה ביותר, לאמפי, נוטה לשרוד את האסונות בסדרה.

### [עריכה] דמויות נורמליות

שם הדמות | תיאור | תמונה
גיגלס | גיגלס היא סנאית ורודה בעלת סרט אדום על ראשה. דמותה מראה סימנים של נערה צעירה - היא נוטה לצחקק (ומכאן שמה - גיגלס הוא צחקוק באנגלית) , נהנית מקטיף פרחים ומארגנת מסיבות תה. היא אוהבת ורדים אך אלרגית להם, מה שמוביל אותה לסיטואציות קטלניות. ברוב הפרקים בהם היא משתתפת מוצאת היא את מותה בסופו. |
קאדלס | קאדלס הוא ארנב צהוב בעל סממנים של נער צעיר, הוא אוהב לרכב על סקייטבורד ולשחות. עם זאת, עקב עורו הבהיר הוא רגיש לשמש והדבר מועד לפורענות. בפרקים בו הוא משתתף בדרך כלל מוצא הוא את מותו. |
טות'י | טות'י הוא בונה סגול עם שיניים קידמיות בולטות (ומכאן שמו - טות' היא שן באנגלית). בעל אישיות פזיזה ולרוב עושה לפני שהוא חושב. נוטה לבכות הרבה כאשר הוא מבין שמותו קרב. יחד עם גיגלס וקאדלס מהווים השלושה את עמוד השדרה של התוכנית - הם אלו המופיעים במודעות ובפרומואים של התוכנית, הם אלו המתים ברוב הפרקים בהם הם משתתפים ובניגוד לרוב הדמויות האחרות, הם אינם סובלים מנכות פיזית, נפשית או אינטלקטואלית כלשהי. |
פלאקי | פלאקי הוא דורבן אדום המשיל קשקשים באופן תמידי (ומכאן שמו - פלייק הם פתיתים באנגלית). קוציו הארוכים והפחדנות שלו הם ברך כלל הגורם למותו ולמות חבריו בסרטונים בהם הוא מופיע. בדרך כלל מופיע בפרקים עם טות'י, קאדלס וגיגלס וכמוהם גם הוא נטול נכות רצינית. |
פאפ וקאב | פאפ וקאב הם דובים חומים - פאפ (אבא באנגלית) הוא אביו של קאב (גור באנגלית). אישיותו של פאפ נעה על 2 קטבים - אדישות ופאניקה. בדרך כלל הוא אדיש לחלוטין ולא שם לב לבנו הקטן אשר עקב גילו הצעיר נוטה ללהסתבך בתאונות בטיחות. אחרי שקאב נקלע לצרה בפעם הראשונה קאב מנסה לתקן את העוול - וגורם יותר נזק. פאפ וקאב נוטים למות בכמחצית מהפרקים בהם הם משתתפים |
פטוניה | פטוניה היא בואשת כחולה ויחד עם גיגלס אחת משתי הנקבות היחידות בסדרה. תמיד לובשת מטהר אויר של רכבים ומרבה להתקלח. העיסוק התמיד שלה בריח גופה העניק לה את שמה (פטוניה הוא סוג של פרח נוי ביתי). פטוניה היא אחת הדמויות הכי חסרות מזל בסדרה ותמיד תמצא את מותה באופן מזוויע במיוחד. |
סניפלס והנמלים | סניפלס הוא דב נמלים כחול ומרכיב משקפיים בעל מראה "חנוני". סניפלס נחשב לדמות החכמה ביותר בסדרה - הוא ממציא המצאות ופותר משוואות ריבועיות להנאתו. עם כל זאת חוכמתו אינה מצילה אותו מאויביו והמאכל החביב עליו - הנמלים. רוב הפרקים בכיכובו מתמקדים במאמציו הכושלים להשיג נמלים ובמותו הבלתי נמנע בידיהן של אותן נמלים שניסה לתפוס. |

### [עריכה] דמויות בעלות נכות גופנית

שם הדמות | תיאור | תמונה
הנדי | הנדי הוא בונה כתום בעל מאפיינים של בנאי או שיפוצניק - הוא חובש כובע בנאים ונושא חגורת כלים עימו. למרות מקצועו השימושי, הנדי גידם בשתי ידיו. כאשר קורה אסון, הנדי מנסה להציל את המצב אך נכשל פעם אחר פעם עקב נכותו (למרות שברוב הפרקים הוא עצמו, שורד). הנדי הוא, ללא מתחרים, הדמות המתוסכלת ביותר בסדרה (עקב נסיונותיו הכושלים להציל את חבריו) ומביע זאת ללא הרף בפרצופים וקולות תיסכול. |
מיים | מיים הוא אייל אילם בעל פנים צבועות (ומכאן שמו - מיים הוא פנטומימאי באנגלית). מיים יש כישרונות בידור כגון ריקוד,ג'אגלינג וניפוח בלונים אך נסיונותיו לבדר את חבריו, גורמים לתוצאות הרות-אסון. |
דה מול | דה מול הוא חפרפר ורוד ועיוור. בעל שומה ליד אפו ותמיד מצוייד במשקפי שמש ומקל הליכה. עיוורנו תמיד גורם לשרשרת אסונות שהוא, במזל, בדרך כלל יוצא ממנה ללא פגע. לשמו יש פירוש כפול - מול הוא גם שומה וגם חפרפר באנגלית. |

### [עריכה] דמויות בעלות נכות נפשית

שם הדמות | תיאור | תמונה
לאמפי | לאמפי הוא אייל קורא (מוס) כחול בעל קרניים לא סימטריות. דמותו מאופיינת באינטלגנציה נמוכה במיוחד אשר לרוב גורמת לתאונות קטלניות לו ולסובבים אותו. למרות זאת, דמותו בדרך כלל שורדת את הזוועות שחבריו נאלצים לעבור. ברוב הסרטונים לאמפי מזוהה כבעל עבודה מסודרת - פקיד, גנן, מוכר בחנות, עקר בית וכו'. |
פליפי | פליפי הוא דב ירוק הלובש מדי צבא וסובל הפרעת דחק פוסט טראומתית עקב שירותו הצבאי. בתחילת כל פרק בו הוא מופיע, פליפי יציג אישיות נחמדה ועדינה. במהלך הפרק יקרה אירוע זניח לכאורה - דמות אחרת תשפריץ קטשופ (הדומה לדם) על דמות אחרת או נקר יפיק קולות הדומים למכונת ירייה ופליפי יתחיל לקבל פלאשבקים מרובים לטראומות שחווה בזמן שירותו הצבאי. בו במקום, יהפוך פליפי את עורו (מכאן שמו - פליפ הוא היפוך באנגלית) ויהפוך למכונת הרג משומנת אשר קוטלת את חבריו בזה אחר זה בעוד הוא עצמו, ישרוד. פליפי הוא פארודיה על סרטי רמבו וחלק משיטות ההרג שהוא מציג לקוחות ישירות מסדרת סרטים זו. |
נאטי | נאטי הוא סנאי ירוק הסובל מכלבת והפרעות נפשיות רבות (ומכאן שמו - נאט הוא משוגע באנגלית) ובכללם אובססיה חסרת מעצורים לממתקים. לפרוותו דבוקים ממתקים, שיניו רקובות ועיניו הפוזלות זזות לכל עבר ומוסיפות למראהו המטורף. בנוסף, הוא סובל מ"טיקים" רבים ומהתגרדויות כנראה כתוצאה מהכלבת וחוסר שלא יודע שובע בממתקים. תאוותו ללא גבול גורמת בדרך כלל למותו ולאסונות רבים בסביבתו הקרובה. נאטי הוא בבואה של מכור לקוקאין או לקראק - בעל תאווה בלתי נשלטת ו"קריזים" רבים. |
ליפטי ושיפטי | האחים לפיטי ושיפטי הם שני דביבונים ירוקים ופסיכופטים בעלי נטיות פליליות. ניתן להבדילם בכך ששיפטי חובש כובע. פרקים בכיכובם מתמקדים בניסיונותיהם לבצע מעשים פליליים כגון גניבה או הצתה, כישלונם, מותם ומות אחרים אותם סחפו בדרך לביצוע המעשה. למרות נסיונותיהם הרבים, אין פרק שהשניים לא מתים בסופו. |
דיסקו בר | שרמנטי, מטרוסקסואל, חובב שנות ה-70 ובעיקר מגלומן - זהו דיסקו בר ("דב הדיסקו"). בדרך כלל ניסיונותיו לרקוד גורמים לתוצאות הרות-אסון. |

## [עריכה] דיסקוגרפיה

יוצרי הסדרה משחררים מפעם לפעם DVD-ים עם מקבץ פרקים, פרקי בונוס מיוחדים ופרטים על הליך ההפקה של כל סרטון וסרטון.

רשימת הDVD-ים:

- DVD ראשון - Happy Tree Friends: First Blood (יצא ב-2002).
- DVD שני - Happy Tree Friends: Second Serving (יצא ב-2003).
- DVD שלישי - Happy Tree Friends: Third Strike (יצא ב-2004).
- מארז תקליטורים של שלושת הDVD הראשונים - Happy Tree Friends: Overkill (יצא ב-2005).
- DVD רביעי - Happy Tree Friends: Winter Break (יצא ב-2005).

## [עריכה] קישורים חיצוניים

דמויות הסדרה בסיטואציה אופיינית. שימו לב כיצד פליפי משסף את גרונו של לאמפי באמצעות מיתר - שיטה האופיינית ליחידות קומנדו לביצוע הרג שקט של האויב.

- האתר הרשמי (אנגלית)
- אתר משחקי פלאש מבוססי דמויות הסדרה (אנגלית)
- האתר הרשמי של מונדו מיני שואוס (אנגלית)
- אתר לא רשמי ועשיר בתוכן (צרפתית)

### [עריכה] דפי הדמויות ברשת החברתית Myspace

- לאמפי
- גיגלס
- פליפי
- נאטי
- קאדלס
- כל החבורה

מקור: http://he.wikipedia.org../../../h/a/p/Happy_Tree_Friends_e1de.html

קטגוריות: סדרות מצוירות | סדרות טלוויזיה אמריקאיות

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Česky
- Deutsch
- Español
- Français
- Italiano
- 日本語
- Lietuvių
- Nederlands
- Polski
- Српски / Srpski
- Svenska
- 中文